ការសម្ភាសរបស់ ហេង ណៃយាង

ក៖ អ្នកសម្ភាស កុយ សុភី ខ៖ អ្នកត្រូវបានគេសម្ភាស ហេង ណៃយាង

 ការសង្ខេបប្រវត្តិរបស់ ហេង ណៃយាង

*​ ការសម្ភាសនៅឆ្នាំ២០១៨ លោកយាយ ណៃយាង កើតនៅឆ្នាំកោរ មានអាយុ៧២ឆ្នាំ មានស្រុកកំណើតនៅក្នុងភូមិពាមក្នុង ឃុំព្រែកក្របៅ ស្រុកកងមាស ខេត្តកំពង់ចាម។ លោកយាយមានឪពុកម្តាយប្រកបមុខរបរកសិករ ហើយចំនួនបងប្អូនបង្កើតៗរបស់លោកយាយគឺលោកយាយមិនបានចាំនោះទេ ។ជីវិតរបស់លោកយាយលំបាកណាស់ ពេលនិយាយលោកយាយចង់តែរកយំពេលនឹកឃើញរឿងរ៉ាវកាលពីមុន!!ព្រោះលំបាកវេទនាពេក ហើយពេលបែកមកលោកយាយជីវៈភាពខ្វះខាតខ្លាំង ចឹងធ្វើអោយលោកយាយនឹកឃើញថាវេទនាខ្លាំង។*

ក៖​ចាសជាដំបូងសូមជម្រាបសួរលោកយាយសព្វថ្ងៃតើយាយសុខសប្បាយដែរឬទេយាយ?

ខ៖ ចាសសព្វថ្ងៃសុខសប្បាយទេ!

ក៖ ចឹងខ្ញុំបានធ្វើការសម្ភាសយាយនៅឆ្នាំចរ សំរិតស័កពុទ្ធសារាជ២៥៦២ ខែមាឃ ១១រោជ ត្រូវនឹងថ្ងៃចន្ទ ទី៣ ខែធ្នូ ២០១៨ ។ ចាស នាមត្រកូលនិងនាមខ្លួនរបស់យាយណា ឈ្មោះអ្វី?

ខ៖ អឺ ឈ្មោះ ហេងណៃយាង

ក៖ ចាសឈ្មោះហ្នឹងអ្នកណាជាអ្នកដាក់ឈ្មោះអោយយាយ?

ខ៖ ម្តាយខ្ញុំនិងជីតារបស់ខ្ញុំ

ក៖ ចាស! តើឈ្មោះហ្នឹងមានអត្តន័យយ៉ាងដូចម្តេចដែរយាយ?

ខ៖ ឈ្មោះហ្នឹងមានអត្តន័យល្អដែរនុងណា!

ក៖ ហើយទៅយាយសព្វថ្ងៃតើយាយមានឈ្មោះហៅក្រៅ១ទៀតដេស?

ខ៖ ខ្ញុំមានឈ្មោះហៅក្រៅ១ទៀតដែរ តែថាគេចេះតែហៅខ្ញុំលេងចឹងទៅ ហៅៗជាប់មកទាល់តែសព្វថ្ងៃចឹងទៅណា

ក៖ ចាស! ចឹងគេហៅថាយ៉ាងម៉េចដែរយាយ?

ខ៖ ហៅម៉បៗ ចឹងទៅ

ក៖ ហៅយាយម៉បចឹងហេសយាយ?

ខ៖ ចាស! ហើយខ្ញុំដាក់តាមគេ ថាហេងមកចឹងទៅ

ក៖ អូ

ខ៖ ហ្នឹងហើយនាមត្រកូល ហេងម៉បៗចឹងទៅណា

ក៖ ចាស!

ខ៖ ចឹងគេហៅក្រៅហ្នឹង

ក៖ ចាសតើយាយមានសញ្ជាតិជាអ្វី?

ខ៖ ខ្ញុំមានសញ្ជាតិខ្មែរ

ក៖ ចាសយាយកើតនៅថ្ងៃខែឆ្នាំណា?

ខ៖ មិនដឹងថាថ្ងៃខែឆ្នាំអីនោះទេ ភ្លេចបាត់ចឹងទៅ ក៏ប៉ុន្តែមានអាយុហ្នឹងគឺ៧១ទៅ៧២ហើយណា

ក៖ តើយាយឆ្នាំអ្វី?

ខ៖ ឆ្នាំកោរ

ក៖ ចឹងយាយមានអាយុ៧២ហើយនេសយាយ?

ខ៖ ខ្ញុំអាយុ៧២ហើយ!

ក៖ ចាសទីកន្លែងកំណើតរបស់យាយកើតនៅក្នុងភូមិឃុំ?

ខ៖ នៅក្នុងភូមិព្រែកក្របៅ

ក៖ ឃុំ?

ខ៖ ឃុំព្រែកក្របៅ ស្រុកកងមាស ខេត្តកំពង់ចាម

ក៖ ចាស!ហើយចុះឈ្មោះឪពុករបស់យាយណា តើយាយអត់មានដឹងនោះទេយាយ?

ខ៖ អត់ដឹងនោះទេ! បានដឹងតែម្តាយ និងតាហេង! យាយនាងហ្នឹងតែម្តង

ក៖ ចាសចឹងម្តាយរបស់យាយមានឈ្មោះថាហេងនាងចឹងណា?

ខ៖ ចាសហេងនាង

ក៖ ចាសចឹងគាត់សព្វថ្ងៃ គាត់ឈ្មោះហេងនាងហ្នឹងគាត់នៅរស់ដែសយាយ?

ខ៖ ស្លាប់អស់ហើយ

ក៖ ចាសចឹងតើគាត់ស្លាប់នៅអាយុប៉ុន្នានដែរយាយ?

ខ៖ គាត់ស្លាប់នៅអាយុ៨៦

ក៖ តើគាត់ស្លាប់នុងអោយជំងឺឬក៏យ៉ាងម៉េច?

ខ៖ គាត់ស្លាប់ដោយសារតែជំងឺ

ក៖ ចឹងតើគាត់មានដែលបានដំណើរប្រាប់យាយថា ដូចជាម្តាយយាយមានបានរៀនដល់ថ្នាក់ទីប៉ុន្នានដែរម្តាយយាយហ្នឹង?

ខ៖ ម្តាយខ្ញុំកាលពីដើមឡើយគាត់គ្មានបានរៀននោះទេ ព្រោះគាត់ក្រ គាត់ដើរស៊ីឈ្នួលគេ ម្តាយ

ក៖ ចឹងតើគាត់មានអត្តចរិតយ៉ាងម៉េចដែរយាយ?

ខ៖ អត្តចរិតរបស់គាត់ល្អនោះទេ តែថាដល់ពេលគាត់បានប្តី ហើយប្តីរបស់គាត់ធ្វើបាប វ៉ៃម្តាយខ្ញុំទៅ ហើយតាខ្ញុំហ្នឹងគាត់បានយកខ្ញុំមកនៅជាមួយតែម្តងចឹងទៅ(យាយគាត់យំ) អត់មានអោយទៅវិញនោះទេ ចឹងនៅជាមួយនឹងជីតារបស់ខ្ញុំហ្នឹង។

ក៖ តើគាត់មានមុខរបរអ្វីដែរយាយ?

ខ៖ គាត់មានធ្វើអីកាលពីដើមឡើយ ធ្វើស្រែ

ក៖ ចឹងគាត់ជាកសិករហេសយាយ

ខ៖ ដល់ពេលហើយគាត់ធ្វើអីលក់ ពេលចាស់ទៅតាហ្នឹង

ក៖ ចាស!ទីកន្លែងកំណើតរបស់គាត់កើតនៅឯហ្នឹងឯង?

ខ៖ នៅឯហ្នឹង កើតហ្នឹងទាំងអស់គ្នា

ក៖ ចាស! តើគាត់ ម្តាយយាយហ្នឹងគាត់មានបងប្អូនប៉ុន្នាននាក់ដែរបងប្អូនរបស់គាត់?

ខ៖ មិនដឹងប៉ុន្នាននាក់នោះទេ ដឹងថាគាត់ងាប់ហើយណា

ក៖ ចាស

ខ៖ ប៉ុន្តែដឹងថា តាហៀង ហើយបន្ទាប់មកតាសៀង ហើយបានបន្ទាប់មកតា បៀង ដល់ពេលតាបៀងរួចបានមកម្តាយខ្ញុំហ្នឹង។

ក៖ ចាស

ខ៖ ដល់ពេលម្តាយរបស់ខ្ញុំនេះហើយចឹងទៅ មកយាយលាក់ យាយលាក់ហ្នឹង បានមកតាពៅក៏ងាប់ដែរ នៅជំនាន់ប៉ុលពត! គេហៅចោល

ក៖ ចាស

ខ៖ ហើយចឹងទៅបាននៅសល់ យាយពៅ បន្ទាប់យាយលាក់តាពៅហ្នឹង ដល់ពេលរួចតាពៅហ្នឹងពៅគេហើយណា

ក៖ ចាស

ខ៖ ចឹងយាយលាក់ហ្នឹងក៏នៅទាល់មកដល់សព្វថ្ងៃហ្នឹងអាយុរបស់គាត់៩២ហ្នឹងហើយ!អាយុ៩២ហើយ

ក៖ ចឹងគាត់នៅឯណាដែរយាយ?

ខ៖ គាត់នៅឯព្រៃទទឹងនេះ បងប្អូនរបស់គាត់នៅព្រៃទទឹង

ក៖ ចឹងបងប្អូនរបស់គាត់នៅរស់តែប៉ុន្នាននាក់ដែរយាយ?

ខ៖ រស់តែ១នាក់ហ្នឹងទេ តែថាយាយលាក់ហ្នឹងអាយុបាន៩២ហើយ

ក៖ ហឹម

ខ៖ ម៉ែខ្ញុំអីងាប់អស់ហើយ!

ក៖ ចាស

ខ៖ នៅតែចៅៗ !

ក៖ ហើយចឹងមកដល់ឥឡុវបងប្អូនយាយបង្កើតៗមានប៉ុន្នាននាក់?

ខ៖ បងប្អូនរបស់ខ្ញុំបង្កើតៗ ឈ្មោះតាគង់១ ឈ្មោះតាវ៉ង១ ឈ្មោះតាដួងនៅឯហ្នឹង១

ក៖ ចាស!

ខ៖ ឈ្មោះតា អឺ(គាត់រាប់សារថ្មី)បងផួង១ និងខ្ញុំហ្នឹង

ក៖ ចាស! យាយពៅគេហេសយាយ?

ខ៖ ខ្ញុំពៅគេ

ក៖ ចឹងយាយបានរៀបអាពាហ៏ពិពាហ៏នៅឆ្នាំណាដែរយាយ?

ខ៖ មិនដឹងថាឆ្នាំណានោះទេ! ស៊ីស្ពកចឹង

ក៖ អូភ្លេច

ខ៖ ភ្លេចអស់ទៅហើយ

ក៖ ប៉ុន្តែចឹង ពេលនុងសំបូរសប្បាយនោះទេ ស្រុកទេសនៅកាលនុង តើមានសម្បូរសប្បាយដែរឬទេ?

ខ៖ មិនសូវជាសម្បូរប៉ុន្នាននោះទេ ស៊ីស្ពកស៊ីអីកាលនុងខ្ញុំ ស៊ីស្ពកនោះទេ

ក៖ ចឹងកាលនុងយាយបានបង្គាប់ថ្លៃទឹកដោះបានប៉ុន្នានដែរយាយ?

ខ៖ កាលនុងបាន១ដំឡឹង

ក៖ អូថ្លៃហើយកាលនុងយាយ

ខ៖ អឺ គេអោយ១ដំឡឹងកាលនុង

ក៖ ចឹងហើយមកយាយរៀបបានប៉ុន្នានស្ពក?

ខ៖ ខ្ញុំរៀបបានតែ២៥ស្ពកនោះទេ! ខាងប្រុសនោះគេរៀប៣០ស្ពកដែរ គេលើខ្ញុំនេះទៅទៀត

ព្រោះគេមានបងប្អូនគេច្រើន។

ក៖ ចឹងកាលនុងគេរៀបយ៉ាងម៉េចដែរយាយ?

ខ៖ កាលនុងគេរៀបដាក់ថាបៗ ដូចថា៥មុខចឹង ហើយក៏ដាក់១មុខៗ

ក៖ ចាស

ខ៖ ចឹងដល់ពេលដូសដាក់អោយភ្ញៀវ ដូសដាក់នៅក្នុងស្ពកចឹងទៅ ក្រោលកន្ទេលនៅនឹងដី!

ក៖ ហឹម រួចដល់ពេលយប់ចឹងទៅតើមានជួលកម្មវិធីអី?

ខ៖ កាលនុងមិនសូវជាមានកម្មវិធីអ្វីនោះទេ

ក៖ ចាស

ខ៖ អត់មានជួលអ្វីនោះទេស្ងាត់ៗ

ក៖ អូចុះអត់មានពិធីរាំរែកអីនោះទេ?

ខ៖ អត់មានទេ!

ក៖ ចឹង

ខ៖ មានតែមេក្រូ គេចាក់មេក្រូ ហើយមេក្រូនុងរបស់បងថ្លៃទៀត!

ក៖ អូចុះមានបុកលក្ខដេស?

ខ៖ បុកលក្ខមាន!

ក៖ ចឹងសប្បាយនៅពេលបុកលក្ខចឹងហេយាយ?

ខ៖ ហ្នឹងហើយសប្បាយនៅពេលបុកលក្ខ!
ក៖ ចាស

ខ៖ ដល់ពេលបុកលក្ខហើយចឹងទៅ ពួកអាភ្លេងៗនោះ គេលេងអីបន្តិចដែរ

ក៖ ចាស! ចឹងលេងភ្លេងរាំហេសយាយ?

ខ៖ លេងភ្លេងរាំងចឹងទៅ

ក៖ ចាស!អូ

ខ៖ ហើយមានផឹកស៊ីអី ហើយបានរាំលេងសប្បាយអីចឹងណា តែប៉ុណ្ណឹង មានអីទៀតនោះទេ

ក៖ ចាស

ខ៖ហឹមប្រវតិ្តរបស់ម្តាយខ្ញុំ​កំសត់ណាស់ ខ្ញុំមិនចង់និយាយនោះទេ

ក៖ ហើយចុះយាយតើយាយមានបានរៀនដល់ត្រឹមថ្នាក់ទីប៉ុន្នានដែរឈប់?

ខ៖ ខ្ញុំរៀនត្រឹមថ្នាក់ទី២កន្លះ

ក៖ ចឹងកាលនុងយាយ !

ខ៖ ដូចថាបានត្រឹមខែមេឃធំ នៅឯជីតារបស់ខ្ញុំនឹងគាត់ឈឺដោយពស់ចឹក! ដល់ពេលពស់ចឹកចឹងទៅ គាត់ហើមខ្លួនឡើងស្ពីងៗ គ្រូមើលមកក៏វាមិនបាច់អីបាច់ ហើយខ្ញុំក៏ដេកត្រាំគាត់ឡើងដល់ពេល២ខែ ដល់ពេលគាត់ជាចឹងទៅ ដេញខ្ញុំអោយទៅរៀនទៀតតែខ្ញុំអត់ទៅ។

ក៖ ចឹងដោយសារតែមានមូលហេតុចឹងហេសយាយ?

ខ៖ ហ្នឹងហើយដោយសារតែមានមូលហេតុចឹង!

ក៖ ហើយចឹងកាលនុងតើយាយមានចេះភាសាបរទេសដេស?

ខ៖ កាលនុងមិនចេះនោះទេបើសិនជាខ្ញុំបានរៀនបានតែត្រឹម២ថ្នាក់ចឹងមានអីបានចេះ! គ្រាន់តែថាមើលដាច់

ក៖ ចាសចឹងយាយកាន់សាសនាអ្វីយាយ?

ខ៖ កាន់សាសនាខ្មែរយើងហ្នឹង

ក៖ ចឹងព្រះពុទ្ធនេស?

ខ៖ ហ្នឹងហើយព្រះពុទ្ធព្រះធម៏ព្រះសង្ឃយើងសព្វថ្ងៃហ្នឹង! រៀនសព្វថ្ងៃហ្នឹង។

ក៖ ចាសហើយមកដល់ពេលបច្ចុប្បន្នហ្នឹងតើយាយមានធ្វើប្រកបមុខរបរអ្វីដេស?

ខ៖ បច្ចុប្បន្នហ្នឹងគឺកូនគេជាអ្នកធ្វើ ខ្ញុំធ្វើលែងកើតហើយ មកដល់ពេលឥឡូវនេះធ្វើអ្វីមិនកើតនោះទេ ដេកតែស៊ីរកតែអុសនោះមិនកើតផង

ក៖ ហើយចុះកាលពីដើមមក យាយដូចថាមុននឹងរៀបអាពាហ៏ពិពាហ៏យាយនៅជាមួយនឹងម្តាយ?

ខ៖ នៅជាមួយនឹងម្តាយឪពុករបស់ខ្ញុំហ្នឹង

ក៖ ចាសដល់ពេលរៀបការរួចយាយបានប្រកបមុខរបរអ្វីដែរយាយ?

ខ៖ មុខរបរធ្វើស្រែហ្នឹងដែរ អត់មានទៅឯណានោះទេ

ក៖ ចាសយាយ!

ខ៖មានតែធ្វើស្រែចឹងទៅ ហើយនិងបានរកត្រីអីបន្តិចបន្តួចចឹងទៅ ជាមួយនឹងលោកតាយាយគាត់ដាំឈូកនុងចឹងទៅណា

ក៖ ចាស

ខ៖ ហឹម

ក៖ រួចទៅយាយបានរៀបអាពាហ៏ពិពាហ៏នុងតើស្វាមីរបស់យាយមានឈ្មោះអ្វី?

ខ៖ ឈ្មោះតាហ័ន យាយហ៊ូ

ក៖ ចឹងឈ្មោះ ហ៊ូគីឆ័នចឹងហេសយាយ?

ខ៖ ហ៊ូគីឈ័ន

ក៖ អូហ៊ូគីឈ័ន!

ខ៖ ចាស

ក៖ ចុះថ្ងៃខែឆ្នាំកំណើតរបស់គាត់?

ខ៖ មិនដឹងថាគាត់កើតឆ្នាំអីដែរ ដឹងថាគាត់កើតនៅឆ្នាំថោះ

ក៖ តើសព្វថ្ងៃនេះគាត់នៅរស់ដេសយាយ?

ខ៖ គាត់បានស្លាប់ហើយ គាត់ស្លាប់អាយុរបស់គាត់បាន៦២

ក៖ តើគាត់ស្លាប់ដោយសារតែមានមូលហេតុអ្វីដែរយាយ?

ខ៖ គាត់ស្លាប់ដោយសារនៅវត្តចឹងណា​

ក៖ ដោយសារជំងឺអីដែរយាយ?

ខ៖ មិនដឹងថាមានជំងឺអ្វីនោះទេ ដឹងថាគាត់ទៅនៅឯវត្ត ដល់ពេលមកពីវត្តវិញ គាត់ចេះតែក្តៅខ្លួន ស្រឿស្រាវហើយបានមកក្តៅបានប៉ុន្នានថ្ងៃ ហើយយកទៅពេទ្យហើយ មើលអត់ជា ហើយគាត់បានដេញអោយយកមកផ្ទះវិញ ហើយប្រាប់ថាមិនបាញ់មើលអញទៀតនោះទេ

ក៖ អូ!

ខ៖ កុំយកអញទៅ អញមិនរស់នោះទេ ចឹងហើយក៏បានមកវិញបាន២ថ្ងៃគាត់ខូច

ក៖ រួចទៅ គាត់បានសិក្សាបានត្រឹមថ្នាក់ទីប៉ុន្នានដែរយាយ?

ខ៖ អូ គាត់រៀនសូត្របានជ្រៅដែរនុង បានរៀនបានសូត្រ ចេះច្រើនណាស់គាត់

ក៖ចឹងគាត់បានចេះភាសាអ្វីដែរយាយ?

ខ៖ គាត់មិនបានចេះភាសាបរទេសនោះទេ ព្រោះអីគាត់កាលជំនាន់នុងគេមិនសូវជារៀនភាសាបរទេសនោះទេណា គេរៀនតែខ្មែរយើងហ្នឹង

ក៖ ចាស

ខ៖ អត់មានបានភាសាគេនោះទេ

ក៖ ចុះគាត់មានសញ្ជាតិអ្វីដែរយាយ?

ខ៖ គាត់ជនជាតិខ្មែរជាមួយនឹងគ្នាហ្នឹង

ក៖ ចុះគាត់កាន់សាសនា?

ខ៖ ខ្មែរដូចគ្នាអត់មានចូលអ្វីនោះទេ

ក៖ ចុះមុខរបររបស់គាត់?

ខ៖ មុខរបររបស់គាត់ធ្វើស្រែជាមួយនឹងគ្នាហ្នឹង

ក៖​ចុះគាត់មានអត្តចរិតយ៉ាងម៉េចដែរ?

ខ៖ គាត់មានអីអត្តចរិតរបស់គាត់ល្អ! ប្រវត្តិរបស់គាត់ល្អណាស់ មិនបានជាប្រវត្តិរបស់គាត់ល្អព្រោះអីកាលនុងគេហៅអោយគាត់ចូលអាពតដែរ ក៏ប៉ុន្តែគាត់មិនចេះហៅ ព្រោះគាត់មិនចេះអក្ស គេប្រុងហៅគាត់យកទៅរៀនអីឯណាៗចឹងណា ហើយគេយកគាត់ទៅ ដល់ពេលទៅរៀនចឹងទៅ គេបានប្រើអីក៏គាត់មិនចេះៗ ថាហែងមិនរៀន ចឹងគេថាបើសិនជាមិនរៀននោះបានអីចេះ!!

ក៖ ហឹម

ខ៖ ខ្ញុំមិនចេះនោះទេចឹងបានគាត់រស់បានដល់ដាច់នេះណា!

ក៖ ចាស! ដល់ចឹងទៅស្រុកកំណើតរបស់គាត់នៅឯណាដែរ?

ខ៖ គាត់នៅឯព្រែកក្របៅហ្នឹងដែរ

ក៖ ចឹង! ស្រុកកំណើតជាមួយនឹងគ្នាហ្នឹងហេសយាយ?

ខ៖ ហ្នឹងហើយស្រុកកំណើតជាមួយនឹងគ្នា!

ក៖ ចុះយាយមុននឹងបានរៀបអាពាហ៏ពិពាហ៏យាយបានស្គាល់គាត់មុនហេស?

ខ៖ ហ្នឹងហើយ!

ក៖ ចាស

ខ៖ បានស្គាល់គាត់ហើយគាត់ក៏ស្គាល់យើង

ក៖ ចាស!

ខ៖ ហ្នឹងហើយ

ក៖ ចឹងហើយបានគាត់ចូលស្តីដណ្តឹង?

ខ៖ ហ្នឹងហើយបានគាត់ចូលស្តីដណ្តឹង

ក៖ចាស

ខ៖ កាលនោះខ្ញុំមិនទាំងដឹងថាគេចូលស្តីដណ្តឹងខ្ញុំយ៉ាងម៉េចនោះទេ!ត្បិតតែថាអ្នកនៅជិតខាងគ្នាណា!

ក៖ ចាស

ខ៖ ខ្ញុំអត់មានដឹងទេណាជីដូនជីតារបស់ខ្ញុំហ្នឹងទៅ ក៏គាត់ថារៀបក៏រៀបចឹងទៅ ខ្ញុំនេះក៏បានតាមគាត់ចឹងទៅណា! ចាស់ៗកាលពីដើមមិនមែនភ្លើតភ្លើនដូចជាពេលឥឡូវនេះនោះទេ ប្រវត្តិរបស់ខ្ញុំកំសត់ណាស់!

ក៖ ចឹងយាយនិងតានៅជិតគ្នាទេ?

ខ៖ ចាសនៅផ្ទះជិតគ្នា

ក៖ ចឹងបានឃើញ គ្រាន់តែថាមិនហួសប្រពៃណីដូចថានៅជិតគ្នាចឹងបានអោយចាស់ទុំចូលស្តីដណ្តឹងចឹងទៅយាយ?

ខ៖ ហ្នឹងហើយទោះបីថាផ្ទះនៅជិតគ្នាមែនតែមិនបានចេញចូលនោះទេ ខ្ញុំនៅផ្ទះខ្ញុំធម្មតា!

ក៖ ចឹងបងប្អូនរបស់គាត់បង្កើតៗមានប៉ុន្នាននាក់ដែរ?

ខ៖ បងប្អូនខាងប្តីរបស់ខ្ញុំនុងហេស?

ក៖ ចាស

ខ៖ អាប្តីនុងមើលថាតាអ័ន តាវ័ន រួចបានតាឈ័នហ្នឹង

ក៖​អូទី៣

ខ៖ តាឈ័នហ្នឹងហើយបានមកកៅយ័ន ហើយបានមកតាប៉ូច! ហើយបានមកកៅយ៉ាងមកពៅគេបានគ្នា៦នាក់ដែរ

ក៖ អូ!

ខ៖ ពៅគេតែថាមិនបានស្គាល់ខែឆ្នាំគេអីនោះទេណា

ក៖ ចាស!

ខ៖ បានកៅយ័នងាប់ទៅនុងគាត់ស្រករខ្ញុំ តែថាគាត់បានងាប់ទៅប៉ុន្នានឆ្នាំហើយ! ហើយសព្វថ្ងៃនៅកៅយ៉ានអីនុងប៉ូច

ក៖ ចឹងបាននៅ២នាក់ស្រីទាំង២?

ខ៖ បានស្រី១ប្រុស១ ប៉ូចនៅចំការឪឡឹកនេះនៅនោះទេ ហើយដល់ពេលស្រី១នាក់ទៀតនៅតែក៏ប៉ុន្តែនៅខាងត្នោតជ្រុំខាងប្តី ព្រោះប្តីគេនៅត្នោតជ្រុំ តែថាអ្នននៅខាងនុងវារាងគ្រាន់បើបន្តិចបានកូនគេចេះរក

ក៖ ចុះចំណែកយាយមានកូនប៉ុន្នាននាក់ដែរ?

ខ៖ ខ្ញុំកូនខ្ញុំហេស?

ក៖ ចាស

ខ៖ កូនខ្ញុំទាំងអស់មាន៨នាក់កូនរបស់ខ្ញុំ

ក៖ ចឹងកូនទី១មានឈ្មោះអ្វីដែរយាយ?

ខ៖ ទី១ឈ្មោះស្រី

ក៖ ចាសហើយចឹងស្រីនុង តើមានឆ្នាំអ្វីដែរយាយ?

ខ៖ ឆ្នាំមម្សាញ់

ក៖ ហើយចឹងតើកូនរបស់គាត់មានបានចូលរៀនដេស?

ខ៖ រៀនដែរ តែថាមិនបានចូលសិក្សាអីនោះទេ

ក៖ ចឹងបានឈប់ត្រឹមថ្នាក់ទីប៉ុន្នានដែរយាយ?

ខ៖ឈប់រៀនបានត្រឹមថ្នាក់ទី២ទៅ៣ដែរនុង ក៏ប៉ុន្តែវារៀនមិនចេះ!

ក៖ ចុះមកដល់ពេលឥឡូវនេះគាត់មានស្វាមីដេស?

ខ៖ មានហើយ

ក៖​តើមានកូនប៉ុន្នាននាក់ដែរ?

ខ៖ វាមានកូន៣នាក់

ក៖ ចុះស្រីប៉ុន្នាននាក់ដែរយាយ?

ខ៖ ស្រីទាំង៣!

ក៖ ចុះមកទី២យាយតើមានឈ្មោះអ្វី?

ខ៖ កូនទី២ឈ្មោះហ្នឹង ហ៊ានហ្នឹង តែថាវាភេទប្រុស

ក៖ ចាសហើយចុះមកកូនទី៣មកទៀត?

ខ៖ ទី៣ប្រុសដែរ ឈ្មោះអាន

ក៖ ចុះមានប្រពន្ធនៅ?

ខ៖ មានហើយនៅដំណាក់នោះ

ក៖ ចុះមានកូននៅ?

ខ៖ មានហើយកូន២

ក៖ ចាស!

ខ៖ កូន១ឆ្នាំថោះមានអាយុ២០គត់នៅឆ្នាំហ្នឹង

ក៖ ចាស!

ខ៖ហើយដល់ពេលមីស្រីមិនទាន់បាន១ខួបផង

ក៖ ហើយចុះមកកូនទី៤?

ខ៖ កូនទី៤!វ៉ាន

ក៖ កូនទីទាំងនាមត្រកូល ឈ័នវ៉ានចឹងហេសយាយ?

ខ៖ ហ្នឹងហើយ

ក៖ ចាសឈ័នវ៉ាន់ ហើយចឹងតើគេមានស្វាមីហើយហេសយាយ?

ខ៖ ចាសគេមានហើយ កូនគេ៥នាក់ កូនបងឆ្នាំខាល២១ ហើយមកបន្ទាប់នុងបួសលោកហើយកូនស្រី ក៏រៀនសព្វថ្ងៃនេះចូលថ្នាក់ទី៨ហើយ វាកំសត់ណាស់

ក៖ ចាសចូលមកដល់ឥឡូវចុះកូនទី៥វិញយាយ?

ខ៖ កូនរបស់ខ្ញុំទី៥ហេស?

ក៖ ចាស

ខ៖ កូនរបស់ខ្ញុំទី៥ឈ្មោះ ស្រីវ៉ាត ឆ្នាំកោរ

ក៖​ចុះតើគាត់មានស្វាមីហើយឬនៅ?

ខ៖ មានហើយ ស្វាមី ឆ្នាំរោង

ក៖ ចុះស្វាមីនៅឯណា?

ខ៖ អឺ រួចទៅ​

ក៖ ចឹងតើគាត់មានកូនប៉ុន្នានដែរហើយយាយ?

ខ៖ កូនមាន៣នាក់ដែរ ប្រុសទាំង៣ កូនគេរាងត្រឹសៗដែរហើយណា

ក៖ ចុះតើគាត់មានប្រកបមុខរបរអ្វីដែរ?

ខ៖ប្រកបមុខរបរធ្វើអីដើរស៊ីឈ្នួលអោយគេរហូតហ្នឹង

ក៖ ចុះមកដល់ទី៦?

ខ៖ កូនទី៦ វ៉ានីហែកដូចមិនមែនទេ ខុសនោះទេ អាជា កូនប្រុសមិនទាន់មានប្រពន្ធនោះទេ អាយុ៣០ជាងហើយ

ក៖ ចាស!

ខ៖ ធ្វើស្រែ បម្រើខ្ញុំនៅជាមួយនឹងខ្ញុំសព្វថ្ងៃហ្នឹងណា

ក៖ ចឹងនៅជាមួយនឹងយាយសព្វថ្ងៃហ្នឹង?

ខ៖នៅជាមួយនឹងខ្ញុំសព្វថ្ងៃហ្នឹង

ក៖ ចាស!

ខ៖ ហើយទៅមួយនាក់ទៀតទី៣នៅ តាយ៉ង់ ទី៣ ហើយនុងទី២រួចទៅកូនទី៦ នៅតាយ៉ងចឹងហើយដល់ពេលកូនទី៧

ក៖ ដល់ទី៧ហើយយាយ

ខ៖ ទី៧ និងទី៨ស្រីពៅនុងឈ្មោះឈ័នវ៉ាន់ណានុង

ក៖ចាស

ខ៖ ឪពុករបស់វាឈ្មោះតាឈ័ន

ក៖ ចាស

ខ៖ ហើយចេះតែហៅទៅគ្រប់គ្នាចេះតែហៅៗចឹងជាប់

ក៖ ហើយយាយអឺ ជីដូនជីតារបស់យាយមានដែរបានដំណាលនិយាយប្រាប់យាយពីកាលគាត់រស់នៅមុនៗហ្នឹងតើគាត់រស់នៅមានជីវៈភាពយ៉ាងដូចម្តេច?

ខ៖ ជីដូនជីតារបស់ខ្ញុំហេស?

ក៖ ចាសតើគាត់មានដែលបានដំណាលប្រាប់ដល់យាយយ៉ាងម៉េចដែរយាយ?

ខ៖ គាត់កាលពីដើម ប្រវត្តិរបស់គាត់កាលពីដើមគាត់ធ្វើដល់ជាងមាសឯណោះ តែថាមានបងប្អូនរបស់គាត់បំផ្លាញ ដូចថាមានភួលយាយគីហ្នឹងទៅលេងហើយដើរបិចបោកគេចឹងទៅ អត់ហ៊ានមកផ្ទះ ហើយដល់ពេលតានោះមកហៅ គាត់អត់មានមកនោះទេ ថាអោយចង់កគាត់ នៅក្រោមទូកបានគាត់មក ហើយថាបើសិនជាមិនអោយគាត់នៅក្រោមទូកគាត់អត់មកនោះទេ! នៅជំនតនោះ មកដល់ពេលឥឡូវងាប់អស់ហើយ

ក៖ចឹងតើយាយមានអីទៀតយាយ?

ខ៖ មានអីហ៎? ខ្ញុំនេះកំសត់ណាស់

ក៖ ចាសហើយយាយបានឆ្លងកាត់បានប៉ុន្នានសង្គមដែរហើយយាយ?

ខ៖​មើលខ្ញុំបានឆ្លងកាត់មានសង្គមលន់ណល់! អីតែនេះនុងកៅអីដែលខ្ញុំកើតនៅតូចៗនុង ហើយកាលនុងប្រហែលជាមិនទាន់នោះទេ ត្រឹមសម្តេចលន់ណល់ហ្នឹងហើយ តែត្រឹមហ្នឹងនោះទេ​ព្រោះអីកាលនុងគឺនៅតូចពេក! កាលនុង កាលជំនាន់ឥសិរៈនុងខ្ញុះនៅតូចណាស់។

ក៖ចឹង

ខ៖ ហ្នឹងហើយ

ក៖ចឹងយាយចូលនិយាយអំពីប្រវត្តិដែលយាយធ្លាប់បានចង់ចាំដែលមិនអាចបំផ្លេចបានណា​អឺនៅក្នុងសង្គមណាដែរយាយ?

ខ៖ សង្គមអាពតហ្នឹងតែម្តង កូនរបស់ខ្ញុំអី! គេចង់ធ្វើបាបសម្លាប់ កូនរបស់ខ្ញុំ គេបាញ់នៅក្នុងរបងចោលកាលនុង។

ក៖តើយាយនៅក្នុងរបបប៉ុលពតនុងតើគេអោយយាយធ្វើការងារអ្វី?

ខ៖ នៅកាលនុងគេអោយខ្ញុំ នៅតូច ចឹងគេអោយខ្ញុំហ្នឹងមើលក្មេង ហើយដល់ពេលចឹងពេលល្ងាចឡើងគេអោយខ្ញុំសែនមក កាលនុងអត់ទៀតខ្លាចគេចាប់ ខ្លាចគេយកទៅរាយការណ៏អីចឹង ក៏ខ្ញុំថាមើលកូនអោយគេមិនដិតដល់អីចឹងណា ហើយក៏ខ្ញុំថាក៏ឈប់មើលហើយ!

ក៖ ហឹម

ខ៖អោយខ្ញុំធ្វើអីក៏ខ្ញុំធ្វើដែរ ពេលខ្ញុំចេញ គឺខ្ញុំចាំ នែក បានយាយអ៊ុននុងហៅអោយទៅបាយជ្រូកជាមួយនឹងគាត់ចឹងទៅណា! បានខ្ញុំធូរពីនុងមក ដល់ពេលជំនាន់តាផុន គេអោយទៅនៅឯចំការតាតុងនេះ ទៅនៅឯនុងក៏គេអត់មានអោយខ្ញុំធ្វើអីដែរ កាលជំនាន់នុងគេអោយខ្ញុំដេញចាប កូននៅតូចនោះ

ក៖ ចឹងបានយកកូនទៅជាមួយដែរហេសយាយ?

ខ៖ យីយកទៅនិយាយថាមិនយកទៅយ៉ាងម៉េច អោបកូននៅនឹងទ្រូងទៅណា កូននៅតូចៗណា ហើយដល់ពេលដេញទៅចឹងគេអោយដេញចាប នៅឯអូសកណ្តុរនេះ ដល់ពេលល្ងាចឡើងនាំកូនទៅស៊ីបាយនៅឯនុង! រួចទៅដល់ពេលមកវិញ គេថាអោយទៅធ្វើការ ហើយគេផ្សាយថាអោយខ្ញុំហ្នឹង ទៅជួយអោយបាយជ្រូកគេទៀតចឹងទៅណា ខ្ញុំខ្លាចគេរហូតមកនុង ខ្ញុំអត់មានហ៊ានយកអ្វីទៀតសោះពេលដាច់ គេយកបានឡើងពេញទឹកដី តែខ្ញុំអត់បានទេ ខ្ញុំសុកចិត្តអត់ ពេលដាច់ចេញមកខ្ញុំស៊ីអត់ស៊ីឃ្លានបបរហុចទៅឃើញអីឃើញខ្ញុំហែលទឹកភ្នែក។

ក៖ យាយខ្ញុំសួរកាលពីជំនាន់ប៉ុលពតនុងគេអោយយាយជាមេដោះហេសយាយ?

ខ៖ ហ្នឹងហើយ

ក៖ ចឹងរួចមកអោយយាយដាក់បាយជ្រូកចឹងហេសយាយ?

ខ៖ ហ្នឹងហើយអោយដាក់បាយជ្រូក

ក៖​ចុះបន្ទាប់មកនៅក្នុងរបបនុងតើគេអោយយើងហូបអ្វីខ្លះ?

ខ៖ ហឹមហូបបបរត្រកួន គ្រប់៣វែកស្វាហ្នឹង ពេលម្តាយខ្ញុំខូចណា

ក៖ ចាស

ខ៖ នៅពេលម្តាយខ្ញុំខូចណា ៣វែកស្វា

ក៖ ហើយចុះសម្លៀកបំពាកគេអោយយ៉ាងម៉េចដែរយាយ?

ខ៖ ស្លៀកពាក់កំសត់ណាស់មិនបាច់និយាយនោះទេ

ក៖ ចឹង

ខ៖ កំសត់មែនទែនខ្ញុំ

ក៖ ចាស

ខ៖ ឃើញគេបាន គេចែកអោយដូចថាមិនដឹងមុខយ៉ាងម៉េចនោះទេ ខ្ញុំស្លៀកពាក់ឡើងប្រណាស់ទាំងទឹកភ្នែកហើយ! យកប្រវត្តិរបស់ខ្ញុំមកនិយាយមិនកើតនោះទេ!

ក៖ ចុះតាគេអោយទៅធ្វើការខាងអ្វីបែកពីយាយដែរកាលជំនាន់ប៉ុលពតនុង?

ខ៖ អូ កាលនុងបែកកាលជំនាន់ប៉ុលពតនុង! គឺនៅខាងបុសខ្នោ ទៅនុងវាលំបាក គឺគាត់អោយគេទៅលួចយកមក ហើយខ្លាចគេ ដល់ពេលខ្ញុំទៅចឹងទៅបានមករួច ហើយពេលនុងទាហានឡើងណែន! ដល់ចឹងទៅខ្ញុំសុំគេចឹងទៅណា

ក៖ ចាស

ខ៖ ថាខ្ញុំនៅផ្ទះនោះមានកូនតូចៗណាស់!ចឹងសូមគេមកអោយចិញ្ចឹមកូនសិន រួចចឹងទៅក៏គេអោយមក បានប្រវត្តិភ្ជួរដីអីចឹងទៅណា! ដល់ចឹងគាត់ឡើងហើមខ្លួន កាលនោះម្តាយរបស់ខ្ញុំក៏ហើម ម្តាយខ្ញុំក៏ហើមដែរ កាលនុងមានប្អូនថ្លៃនៅស្រែនោះថាមិនកើតនោះទេ ថាអោយលើកស្ករចឹងទៅ ក្រែងលោគាត់មានទឹកតោ្នតធ្វើស្ករអីចឹងណា ដល់ចឹងទៅគាត់អោយទៅ បានទ្រានោះយកគាត់ទៅបានរស់វិញមក ប្រវត្តិហ្នឹងអត់ឆ្នាំងបបរឡើងប៉ុណ្ណេះ! ដល់ពេលកាលនុងបបរបានតែ១វែកស្វានោះទេ ដូសមកសុតតែទឹកទេ!​រួចហើយកាលជំនាន់នុងគឺកំសត់ណាស់ ហើយដល់ពេលសម្លៀកបំពាក់ក៏ចឹងដែរ កូនចៅរយ៉េករយ៉ៃសម្លៀកបំពាក់ហ្នឹង កូនចៅរយ៉េករយ៉ៃគេមើលមិនឃើញនោះទេ យ៉ាប់ជាងកូនគេអ្នកផ្សេងនោះទៅទៀត គេមិនរញ៉េរញ៉ៃដូចកូនចៅខ្ញុំនោះទេ ចឹងបានថាខ្ញុំដូចជាកំសត់មក គឺកំសត់រហូតទាល់តែមកដល់សព្វថ្ងៃ។

ក៖ ចឹងចុះដែលបានដាច់ពីរបបប៉ុលពតមកយាយ នៅជួបជុំគ្នាទាំងអស់ហើយហេសយាយ?

ខ៖ នៅជួបជុំគ្នា

ក៖ ចឹងកូនអីអត់មានស្លាប់នោះទេ?

ខ៖នៅជួបជុំគ្នា កូននោះបើសិនជាខ្ញុំរាប់គឺងាប់អស់២ហើយ

ក៖ ងាប់នៅក្នុងរបបប៉ុលពតនុង?

ខ៖ ងាប់នៅរបបប៉ុលពតហើយអាយុ១២

ក៖ ចាស

ខ៖ ហ្នឹងហើយបន្ទាប់អាហ្នឹងអាយុ១២ ហើយរួចបានចេញមក ដល់ពេលអាយុ១៧ឈឺអត់បាត់ ទៅមើលពេទ្យនៅកាលនុងទើបពេទ្យគេចេញ ហើយទើបតែបានចាប់ដំបូងនោះ

ក៖ ចាស

ខ៖ចឹងដេកមើល១ខែអត់មានបាត់ទេ ហើយកាលនុងដួលនៅថ្ងៃម្សិលមិញចឹង អត់បាត់

ក៖ ចាស!

ខ៖ ទាល់តែថាមកដល់ផ្ទះប៉ុន្នានថ្ងៃស្រាប់តែងាប់ទៅអស់

ក៖ ចឹងយាយដាច់ពីរបបប៉ុលពតមកតើយាយមានបានប្រកបមុខរបរអ្វីជាមួយនឹងតា?

ខ៖កាលនុងធ្វើស្រែដ៏ដែរ កាប់ព្រៃអីនុងចេះតែធ្វើទៅ

ក៖ ចាស

ខ៖ អោយតែបានអង្កហូបចឹងទៅណា

ក៖ ចុះដីយាយ តើយាយដីនៅខាងមុខនេះជាដីកេរដំណែលឬក៏ជាដីដែលយាយបានទិញ?

ខ៖ជាដីកេរដំណែលខាងឪពុកខាងប្តីរបស់ខ្ញុំ! ចំណែកនៅខាងខ្ញុំគ្មាននោះទេ ក្រែល២ នៅខាងចំណែកខាងយាយដែរ យាយខាងឪពុករបស់ប្តីរបស់ខ្ញុំដែរ

ក៖ ចាស!

ខ៖ ចឹងមានតែ២ត្រឹមខ្នរនេះទៅ! ខ្នរ ព្រែកណា

ក៖ ចា

ខ៖ ក៏ប៉ុន្តែ ដល់ពេលនៅអាពតនុងគឺវានៅព្រៃដូចជាក្មួយឯងបានឃើញស្រាប់ហើយណា

ក៖ ចាស

ខ៖ ហ្នឹងហើយសុតតែព្រៃ! ដល់ចឹងទៅគេថាដល់ពេលឃើញកូនច្រើនចឹងគេចែកអោយចឹងទៅដីព្រៃនុងមិនបាច់ចែកអោយទៀតនោះទេ ចឹងចែកនៅឯដីព្រៃនុងតែម្តងចឹងទៅណា ដល់ពេលហើយចេះតែនាំកូនទៅរៀនៗ ដល់ពេលវាលអីចឹងទៅណា ហឹមអត់មានអីនោះទេចឹង

ក៖ ចឹងដីនុងអត់មានចែកកូនអីនោះទេចឹង?

ខ៖ ចែក! ចែកអស់ហើយ ចែកបានដីស្រែម្នាក់២ ទៅ៣អីចឹងទៅណា ទៅអស់ហើយ

ក៖ ចឹង១វាលនុង ឃើញតែដីនោះទេ?

ខ៖ឃើញតែដីនោះទេ ម៉ាវាលនុងណាកូន

ក៖ ចុះចំណែករបស់យាយនៅឯណាដែរ?

ខ៖ ចំណែកឯយាយហ្នឹងយាយជីកនេះ

ក៖ចឹងសុតតែស្រែ

ខ៖ កាលនុងទុកអោយបងតាគង់នុង កាលនុងព្រៃឡើងនៅញ៉ុកហ្នឹង

ក៖​ចាស

ខ៖គាត់ធ្វើមិនកើតនោះទេ នៅមិនសុតសាប់លក់យកមកអោយខ្ញុំទៅ ចឹងខ្ញុំទិញ១កំណាត់មក ហើយកូនចៅគេជួយកាត់ចឹងមកទៅណា! ហើយបានដល់វាល់ចឹងទៅ ដល់ពេលយូរៗទៅស្រាប់តែលក់១កំណាត់នុងមកទៀត!

ក៖ អស

ខ៖ កូនចៅរបស់ខ្ញុំលក់ហើយចឹងគេទិញអស់ចឹងទៅណា

ក៖ ចាស

ខ៖ ហើយកូននុងលួចមកអោយទៀតនុងចឹងអាគានុងចេញលុយអោយកូននុងទៀតចឹងទៅ មានអីវាទៀត

ក៖ ចឹងធ្វើផ្ទះនេះតើយាយធ្វើខ្លួនឯងឬក៏យ៉ាងម៉េច?

ខ៖ផ្ទះនេះខ្ញុំគ្មាននោះទេ! កូនគេធ្វើស្រែអីនុង ធ្វើស្រែចឹងកូនគេនៅឯផ្ទះហ្នឹងបានធ្វើខ្លះចឹងទៅបានលុយយកទុកអោយកូនព្រោះអីដូចថាវាអត់ទាន់មានប្តីអីវានៅលីវចឹងណា​បានលុយបាន២០០ទៅ៣០០អីចឹងណា

ក៖ចុះធ្វើហ្នឹងអស់ថវិការចំនួនប៉ុន្នានដែរ?

ខ៖ អស់ប្រហែលជា៣០០០ជាងហើយមើលទៅ ដូចជាជាង៣០០០

ក៖ ហើយចុះថាលើដីនេះដូចជាអស់ច្រើនណាស់តើអស់ប៉ុន្នានពាន?

ខ៖ ឡើងដីនេះអស់ជាង២០០ជាង អស់២០០ឡាន លើដី

ក៖ ចឹងអស់លុយប៉ុន្នានទៅ?

ខ៖ កាលនុងដូចជាប៉ុន្នាននោះទេ ប្រហែលជា១៣០អី ប្រហែលត្រូវជា៣លានអីចឹងណា​ បន្ទាក់គេចឹងទៅ ហើយបានយូរចឹងទៅបានអោយគេវិញចឹងទៅ

ក៖ ហឹម

ខ៖ ចឹងនឹកមកពីណាគេសួរអីនិយាយមកគឺខ្ញុំចេះតែនែកៗចឹងនោះទេនេះ ខ្ញុំនិយាយទៅតាមត្រង់

ក៖ ហើយចឹងទៅ!

ខ៖ ពេលគាត់ខូចចឹងទៅ គេបានទៅធ្វើក្តារដាក់គាត់ តែគេមិនធ្វើក្តារដាក់អោយទៀត​គេថាមិនចាប់បាច់ដាក់ក្តារនោះទេ ហើយចឹងខ្ញុំនេះក៏បានមានក្រណាត់នៅផ្ទះខ្លះចឹងទៅ ហើយក៏រុំគាត់យកដាក់ឡានទៅណា​កំសត់ណា ហើយចឹងមកដល់សព្វថ្ងៃយើងអត់មានហ៊ានមើលគាត់នោះទេ គ្រាន់តែថាសុំអោយគាត់អោយកូនចៅខ្ញុំសុខសប្បាយ ចឹងគាត់បានអោយកូនចៅខ្ញុំសុខសប្បាយដែរនេស!

ក៖ ចា

ខ៖ចឹងអោយសុខសប្បាយទាំងអស់ ដល់ពេលចឹងមកអីចឹងបានចេះអុជធុកអីសែនអីអោយគាត់ចឹងទៅណា ថាកូនអើយមកសែនអីអោយជីដូនចឹងទៅ កុំទាស់អីនោះទេ

ក៖ ចឹងយាយមុននឹងបញ្ចប់តើយាយមានពាក្យពេចន៏អ្វីដើម្បីផ្តាំផ្ញើអោយកូនចៅជំនាន់ក្រោយ?

ខ៖ ហឹមមិនដឹងថាមានពាក្យពេចន៏អ្វីនោះទេ ខ្ញុំគ្រាន់តែសូមផ្តាំផ្ញើដល់កូនចៅជំនាន់ក្រោយអោយមានចឹងទៅ កុំអោយវាមភ្លើតភ្លើនអីចឹងណា​សូមអោយចៅបានរៀនចឹងទៅ សូមអោយបានសុខ កុំអោយភ្លើតភ្លើនទៅដើរលេងផ្តេកផ្តាសអីចឹង ប្រាប់ចៅថាចឹងអោយចៅបានខំប្រឹងរៀនសូត្រទៅ! អោយបានអនាគតទៅឯមុខកុំអោយចៅភ្លើតភ្លើនអីទៅលេងល្បែងនេះនោះអីណា គេចវាស់សាលាអីសូមអោយចៅបានសុខ បានចំរើនចឹងទៅ ហឹមខ្ញុំមិនចេះពាក្យពេចន៏អ្វីនោះទេ

ក៖ ចាស!ដល់ចឹងទៅយាយមានពាក្យពេចន៏អ្វីទៀដេសយាយ?

ខ៖ មិនដឹងថាមានពាក្យពេចន៏អីនោះទៀតទេ តែសូមអរគុណក្មួយដែរមកសម្ភាសប្រវត្តិរបស់ខ្ញុំក្រលំបាកណាស់ កាលពីដើមខ្ញុំមានតែក្រណាត់សំបក គេគ្មានបានស្គាល់នោះទេ គេចែកតែអ្នកផ្សេងហ្នឹង ហើយដល់ពេលឯងនេះល្ហែកអាវអីក្រពីមុខពីក្រោយមើលឯងដែរ និយាយទៅប្រវិត្តរបស់យាយជូរចត់ណាស់កុំនិយាយទៀត!

ក៖ ចឹងយាយអឺ មុននឹងបញ្ចប់ហ្នឹងខ្ញុំក៏សូមអរគុណដល់យាយដែរដែលយាយបានអនុញ្ញាតអោយខ្ញុំធ្វើការសម្ភាសចឹង ហើយបានលះបង់ពេលវេលាដ៏មានតំលៃចឹងណាយាយ

ខ៖ ចា

ក៖ ចឹងខ្ញុំសូមថតរូបរបស់យាយ១ប៉ុសនិងបទសម្ភាសហ្នឹងយកទៅដាក់នៅលើគេហៈទំព័ររបស់សកលវិទ្យាល័យBYUនៅUSA ចឹងតើយាយអនុញ្ញាតអោយចៅយកទៅដាក់នៅលើគេហៈទំព័រនេះដែរឬទេ?

ខ៖ ហេស យកដាក់នៅឯណាក៏យកទៅដាក់ទៅ យាយគ្មានស្អីនោះទេ

ក៖ ចាសចឹងខ្ញុំសូមជូនពរយាយ អោយមានអាយុវណ្ណៈសុខៈពាលៈកុំម្បីឃ្លានឃ្លាតឡើយណាយាយជម្រាបលាណាយាយ

ខ៖ ចាស

ក៖ ចាស